Mercedes Herrán

Mercedes Herrán Inchausti ( - Bilbo, 2002ko otsailaren 23a) haurren salerosketarako sare batean parte-hartzeagatik salatutako emakumea. Sarea María Madre izeneko elkarte baten bitartez aritzen zen, Herrán elkarte horren idazkaria zen eta haurdun zeuden emakumeak biltzen zituzten pisuak kudeatzen zituen.

 Haurren lapurretagatik salatua 
Hainbat emakumeren testigantzaren arabera, Mercedes Herrán Inchaustik, Mercedes de Gras bezala ezagutua, emakume gazte eta ezkongabeentzako etxeak kudeatzen zituen Areetan, Gorlizen eta Bilboko zenbait kaletan, besteak beste, Urkixo zumarkalean (Alicia Petralanda durangarraren zuzendaritzapean), Pozas, Mazarredo edota Heros kalean. Erditzeko momentuan Gordoniz kalean zeuden Francisco Javier eta Usparitza klinika pribatuetara, Mazarredoko Ginecoyatreo eta Aranguren kliniketara zein Gurutzetako Ospitalera laguntzen zituen. Ondoren haien haurrak saltzen omen zituen, legez kanpoko adopzioen bitartez. Espainian ez ezik, Frantzian eta Mexikon saldu omen ziren.

 María Madre elkartea 
Elkartea 1969an erregistratu zen Bizkaian, eta bere zuzendaritza batzordean pertsonaia nabarmenak parte hartu zuten, besteak beste, Javier Ybarra Bergé, Rafael González de Lara, Adrián Celaya Ibarra, Carlos de la Herrán Matorras, José María Oliva Alonso, Gabriel Aranguren, Roque Aranguren, Alfonso Garay eta José Ramón Moronati Pérez.

Francisco González de Tena soziologoaren arabera, 1975eko María Madre elkartearen dokumentu batean, 68 aborto ekidin zituela aipatzen da, baita 18 ezkontza eta 30 haurren adopzioa bideratu zuela, baina elkarteak ez zuen haurrei bideratutako egoitzarik. Horrez gain, adituaren arabera datu susmagarriak daude, izan ere, Bilbon emakume ezkongabeen hildako haur asko erregistratu ziren.  

Sareak beste adar batzuk izan zituen. Tenerifen adibidez, Hijas de la Caridad izeneko ordena erlijiosoak Jardín Infantil Sagrada Familia izeneko egoitza kudeatzen zuen, Juana Alonso Vega buru zuelarik.

Haurren lapurreta salatzen zuen lehenengo ikerketa 1973an egin zen, baina oso azalekoa izan omen zen. 

2012an Montse Armengouren ¡Devolvedme a mi hijo! dokumentalean Bilboko haurren salerosketarako sarearen hainbat biktima ageri dira.

Elkarteak familia dirudunei eskaintzen zizkien haurrak. Carmen Lomanak haur bat eskaini ziotela adierazi zuen. María Madreren bitartez 2.000 eta 3.000 haur inguru saldu zirela estimatzen da.

Mercedes eta bere senarrak haur bat adoptatu zuten modu honetan. Luis de Gras Herránek gurasoen etxean topatutako dokumentazioa Bizkaiko Foru Aldundiari eskaini ziola adierazi zuen, baina administrazioak laguntzeko interesik ez zuela eta bere ama biologikoari buruzko informaziorik ez zuela lortu.

2025ean, haurren salerosketaren sare honen biktimetako bat epai aitzindaria lortu zuen, bere adopzioa bertan behara utziz.

 Erreferentziak 

 Bibliografia 

 González de Tena, Francisco (2014). Nos encargamos de todo. Robo y tráfico de niños en España. Todos tus libros.com

 Ikus, gainera 

 Frankismoan lapurtutako haurren eskandalua

 Kanpo estekak 

 Dokumentala: ¡Devolvedme a mi hijo! 
 Maria Madre elkartearen erregistroa Eusko Jaurlaritzan

Kategoria:Bilbon hildakoak
Kategoria:Haurren aurkako krimenak
Kategoria:Frankismoa Euskal Herrian